
Kapittel 1
Riddarfjärden lå glinsende og stille. På den andre siden av fjorden lå båtene til kai ved Söder Mälarstrand. Juli måned begynte å lakke mot slutten, høysommeren viste seg frem fra sin aller beste side. En stor flokk med fugler møttes ved vannkanten. En liten hund stakk hodet opp av vannet og snart hørtes hissig bjeffing.

Trærne langs gangveien, som smøg seg langs vannet, var grønne og frodige. En restaurant ved vannet, som for det meste bestod av en flytebrygge i tre, var fullsatt til siste plass. Selv om det stort sett var vindstille beveget den overfylte flytebryggen seg i bølgene fra forbipasserende motorbåter.

Serveringspersonalet smøg seg rutinert mellom bordene og fjernet tomme flasker, glass og tallerkener i en håndvending. Stemmesurret fra feriefolket hørtes tydelig over fjorden. Ute på vannet var det både små og store båter. En gruppe kanopadlere med gule flytevester vinket muntert til restaurantgjestene da de padlet forbi.

Fremme ved baren dannet det seg en lang kø, en ung shortskledd mann med rosa singlet og med svulmende muskler over hele den solbrune kroppen sin, serverte øl og rosé til de tørste gjestene. Alt som foregikk bak disken, skjedde i et rasende tempo. Mellom hver ny bestilling tørket mannen svette fra ansiktet.

Ved ett av bordene satt en gjeng med unge kvinner, en av dem bar en enkel brudekrone som så ut til å være laget av aluminiumsfolie. Kvinnene var allerede synlig beruset, det så ut til at utdrikningslaget hadde pågått en stund. To middelaldrende menn ved nabobordet så nå og da i deres retning. Den eldste av mennene var kledd i off-white linskjorte og marineblå bukse som så en anelse for tykk ut i det varme været, hårfestet var på vei oppover, han så glad ut der han satt og holdt sitt mannlige selskap i hånden. Paret småpratet og lo hele tiden kjærlig til hverandre. På bordet foran dem stod to tallerkener med rester fra middagen de nettopp hadde spist.

Den eldste mannen vendte etter en stund blikket utover vannet og han fikk en bekymret rynke i pannen. Han reiste seg halvveis opp og overkroppen havnet i en litt merkelig, fremoverbøyd vinkel. Kjæresten tolket bevegelsen som en invitasjon og plasserte et kyss på kinnet til mannen, men det ble ikke gjengjeldt. Den eldste mannen så dypt bekymret ut og han dyttet kjæresten bort, uventet bryskt. Med en skjelvende hånd pekte han utover vannet.

I stedet for å sutre over å ha blitt avvist snudde kjæresten seg og fulgte nysgjerrig den pekende fingeren med blikket. Et stykke ute på fjorden så han en oppblåsbar flamingo som duppet rundt i vannet. Han snudde seg mot vennen sin og smilte, men den eldste mannen smilte ikke tilbake, han pekte igjen, nå enda mer ivrig. Han så likblek ut.

Flamingoen nærmet seg restauranten og ved nabobordet begynte de berusede kvinnene å reise seg, en etter en til de dannet en stor halvsirkel ut mot vannet. En av dem tok et utstøtt skritt og la hendene foran ansiktet. To andre skrek rett ut. De skingrende skrikene ga gjenlyd over vannet og vekket liv i de andre gjestene. Flytebryggen gynget da alle reagerte med å reise seg og skynde seg frem til kanten, noe som fikk hele enheten til å helle på en urovekkende måte.

Alles øyne var rettet mot den rosa flamingoen. Nå viste det tydelig at en naken mann var bundet fast til den. Den rosafargede flamingoen lyste mot det blå vannet. Tett sammenbundet duppet mannen og fuglen rundt på vannoverflaten.

En kraftig bølge fra en forbipasserende båt sendte farkosten helt bort til restauranten. Den slo mot flytebryggen. Som på et gitt signal rygget folkemengden forskrekket tilbake. Men mannen i den lyse linskjorten som hadde vært den første til å oppdage flamingoen og dens merkelige last, ble stående som forsteinet igjen. Kjæresten hans skyndte seg frem og forsøkte å trekke ham med seg, men det var for sent. Magen rykket til som i krampe og snart fosset middagen han nettopp hadde spist utover den hodeløse mannskroppen som skvulpet rundt i vannet nedenfor føttene hans.

Det hørtes hysteriske skrik fra restaurantgjestene da det gikk opp for dem at kroppen manglet hode.

Kapittel 2
Holly betraktet seg selv i speilet. Hun snurret halvveis rundt, noe som fikk slepet på den vakre brudekjolen til å gli over gulvet. Blikket som møtte henne i speilet var både forventningsfullt og engstelig, men hun kom ikke bort fra at hun følte seg vakker. Ømt kjælte hun med den runde magen. Den vesle kulen var knapt synlig under alt stoffet, syersken som påtok seg å gjøre endringer i aller siste liten hadde unektelig gjort en god jobb. Holly lukket øynene og sa til seg selv at hun gjorde det rette – og nå var det uansett for sent å trekke seg, kirken var nesten helt fullsatt. Dessuten hadde Torsten vært uvanlig kjærlig de siste ukene. De hadde hatt det mye bedre enn på lenge, så hun forstod ikke helt hvor tvilen kom fra, nå som de var i ferd med å skape sin egen familie og alt.

Sommerfuglene i magen skyldtes nok bare at alt føltes så endelig. Hun som aldri hadde drømt om hverken bryllup eller barn. Ordene i gode og onde dager var ikke noe hun tok lettvint på. Langvarige forhold hadde tidligere aldri vært hennes greie, men nå skulle hun altså gifte seg. På toppen av alt var hun gravid også, snart i femte måned, alt skjedde virkelig på en og samme tid. Ikke rart at hun fikk den store skjelven. Tvilen kom og gikk hele tiden. Men det kommer sikkert til å bli bra, det må det bli, sa hun til seg selv.

Tankene ble avbrutt av at det banket på døren. Det kunne i alle fall ikke være Torsten, tenkte hun, for han hadde ikke adgang til rommet. Selv om han hadde vært med og valgt ut brudekjolen, så ville hun ikke at han skulle se henne i den før de var i kirken. Det betydde uflaks. Tenk om det var ham likevel, tenkte hun stresset. Det var jo like før.

Holly så seg selv i speilet og smilte skjevt, hun som aldri før hadde vært i nærheten av å være nervøs.

– Hvem er det? spurte hun for sikkerhets skyld, mens hun nærmet seg døren.

– Dine fantastiske brudepiker, fniste Petra løssluppent ute i korridoren.

Holly åpnet døren med et stort smil. Petra Carlsdotter og Klara Pil hadde rent inn og ut hele formiddagen. Venninnene, spesielt Petra, virket nesten mer oppspilt enn Holly selv for den kommende vielsen.

– Vi kom akkurat på en ting, utbrøt Petra ivrig.

Klara nikket samtykkende. Hun var imidlertid mer fattet.

– Noe blått og noe gammelt, sa hun fornøyd ogrekteover et lite etui.

– Oj … Hva er det for noe? spurte Holly nysgjerrig.

Hun åpnet esken som Klara hadde gitt henne. En tynn gullkjede med et anheng med en liten, blå perle, hvilte på svart silkestoff. Smykket var veldig vakkert. Hun så spørrende på venninnene sine.

– Gullkjedet er etter farmoren min og den blå safiren er nyinnkjøpt, det er en gave fra oss, sa Petra og viftet med hendene mot Klara.

– Vi slo liksom to fluer i en smekk, innskjøt Klara.

Begge virket umåtelig fornøyde med gaven.

Holly kjente at hun fikk tårer i øynene, dette var altfor mye. Hun slo armene rundt dem slik at de ble forent i en stor gruppeklem. Petra og Klara var også de eneste, bortsett fra Torsten naturligvis, som visste at hun ventet barn. Nok en gang strøk hun seg over magen og håpet at kulen ikke ville være altfor synlig. Hun ville gjerne ha nyheten for seg selv så lenge som mulig.

– Du må gjerne låne den nye leppestiften min, den kommer til å passe perfekt til deg, sa Petra og holdt frem en lyserosa leppestift.

Holly kastet et blikk mot speilet. Først var hun litt tvilende til Petras forslag, men så tok hun litt papir og tørket bort den knallrøde leppestiften sin. Akkurat i dag, i kirken og i sommervarmen og mot den hvite kjolen, så passet nok den rosa bedre. Men da den lyserosa leppestiften var kommet på, følte hun seg ikke som seg selv. Tvilen dukket straks opp igjen, det var så langt fra hennes vanlige jeg som det var mulig å komme.

Det virket som om Petra leste tankene hennes.

– Du, dette kommer til å bli kjempebra, skal du se, alle gjestene virker glade og fornøyde, kirken er fantastisk vakker og været er jo også helt magisk.

– Ja, men er det ikke sånn at det betyr hell hvis det regner? spurte Holly litt sammenbitt.

Hun forstod seg ikke på seg selv. Hvorfor reagerte hun slik? Hun hadde aldri vært overtroisk. Men de siste dagene hadde hun gått rundt og banket i bordet hele tiden, som om det skulle beskytte henne mot elendighet. Men Petra hadde rett i at kirken var vakker. Det var ikke for ingenting at hun og Torsten hadde valgt Oscarskyrkjan på Narvavägen. Den var virkelig fengslende. Den hadde dessuten en sentral beliggenhet, og det var bra med tanke på alle gjestene som skulle komme seg til og fra vielsen.

Holly rykket ubevisst til da kantoren begynte å spille høyt og tydelig på orgelet. Petra skyndte seg straks frem for å rette på slepet. Klara fikk en bekymret rynke i pannen. Holly gjettet at venninnen følte seg utilpass i den luftige kjolen sin. Men selv om passformen kanskje ikke var den beste for den hengslete kroppen til Klara, så kledde hun den gammelrosa fargen veldig godt. Petra så derimot nesten uhørt vakker ut i sin kjole, det lange, mørke håret var for anledningen krøllet og lå nedover de smale skuldrene. Krøllene bølget seg da hun slo sammen hendene og sa:

– Nå er tiden inne.

Holly kremtet. Nå slo nervøsiteten til for alvor. Hun smilte tappert og strøk en blond hårlokk bort fra det perlebestrødde diademet.

– Ja, nå får vi gjennomføre dette.

Klara sendte henne et granskende øyekast. Det så ut som om hun ville si noe, men at hun stoppet seg selv i siste sekund.

Kapittel 3
Nick vred seg på kirkebenken. Svetten rant. Det var minst like varmt inne i kirken som utenfor. Likevel ville han ikke ta av seg dressjakken, for han mistenkte at den hvite skjorten allerede var våt på ryggen. Samme hvordan han snudde og vred på hodet, så han hverken kollega Klara Pil eller Petra Carlsdotter, kvinnen som han i hemmelighet hadde drømt om de siste årene. Bare tanken på henne fikk det til å krible i magen – og han visste at hun skulle være her et sted.

De fleste ansiktene var helt ukjente for ham. I stedet for å stirre rundt som en galning, forsøkte han å feste blikket på de store vinduene som var utsmykket med vakre glassmalerier med bibelske motiver. De så utrolig praktfulle ut når solen skinte gjennom dem. Nick var både døpt og konfirmert i akkurat dette kirkebygget, så han visste at det var til sammen trettitre vinduer og at kirken var blitt oppført mellom 1897 og 1903.

Organisten begynte å spille og den utålmodige stemningen hos de tilstedeværende gikk over i spent forventning da den kommende ektemannen fant plassen sin ved det bronsefargede alteret. Nick visste at orgelet med sine drøye femtusentohundre piper var et av de største i Sverige.

Han tok en titt mot alteret og så at Torsten Lilja nikket til den kvinnelige presten. Hun nikket tilbake, men så samtidig en anelse sammenbitt ut. Det var sikkert flere vielser som ventet. Lilja så like elegant og stilfull ut som han pleide. I dag hadde han noen små kvister og en lyseblå anemone i brystlommen, dressen var himmelblå og blomsten matchet både dressjakken, buksen og det perfekt knyttede slipset. Nick kunne ikke unngå å kjenne et stikk av misunnelse, han hadde mange ganger sett for seg hvordan han skulle gå nedover altergangen her. Men akkurat nå kjentes et bryllup for hans del fjernere enn noensinne. Han hadde ikke gått ut med noen på evigheter og dessuten innså han selv hvilken tulling han var som ikke klarte å slutte å dagdrømme om Petra Carlsdotter. Kjæresten hennes satt bare noen benkerader unna. Nick gjenkjente den uryddige, blonde manken fra bildene som han hadde sett på Facebook-siden til Petra.

Plutselig gikk det et sus gjennom kirken. Holly kom til syne nederst i altergangen. Med langsomme skritt skred hun frem i den hvite silkedrømmen av en kjole. Hun så nesten ut som en dronning da hun nærmet seg benkeraden hans, tenkte Nick, likevel hadde han bare øyne for den mørkhårete kvinnen som gikk noen skritt etter henne og konsentrerte seg om å holde orden på slepet. Herregud så utrolig vakker Petra var. Han måtte ta seg sammen for ikke å gispe. Det føltes som om han alltid hadde vært glad i henne, selv om det ikke kjente hverandre særlig godt. Kanskje det var stedet han befant seg på som inspirerte ham, for merkelig nok fikk han en åpenbarelse om at Petra var den puslebiten han manglet. Da følget hadde passert forbi, så han at Klara sendte ham et lystig blikk, han hadde knapt lagt merke til henne. Nick ble rød i kinnene, sannsynligvis hadde han vært like lett å lese som en åpen bok.

I samme øyeblikk vibrerte telefonen i bukselommen, takk og pris for at han hadde vært forutseende nok til å slå av lyden. Mobilen vibrerte både to og tre ganger de neste minuttene og han kunne ikke forstå hva som var så viktig. Han ble unektelig litt nysgjerrig, men med tanke på hvor han befant seg så valgte han å ignorere den. Uansett hva det gjaldt, så måtte det vente til etter vielsesseremonien.

Torsten Lilja så veldig rørt ut da hans blivende hustru stilte seg ved siden av ham. Men Nick var slett ikke overbevist om at tårene som vistes i de turkisfargede øyne var ekte, de kunne like gjerne være et skuespill, iscenesatt for å samle plusspoeng hos de festkledde gjestene som satt spredt rundt på kirkebenkene. Når det gjaldt Torsten, så hadde ikke Nick noen illusjoner. Det var bare å håpe at Holly ikke kom til å bli altfor skuffet når han viste henne sitt sanne jeg. Men da han betraktet brudeparet som stod side ved side og lyttet til presten, måtte han likevel medgi at de så veldig forelsket ut. Ensomhetsfølelsen kom smygende. Han sendte nok en gang et prøvende blikk i retning av Petra.

Kapittel 4
Klara Pil betraktet ryggen til Holly mens de skred frem mot alteret. For minst hundrede gang angret hun på at hun hadde takket ja til å være brudepike. Det skyldtes at hun satte stor pris på Holly, men hun ble gjennomsyret av angst bare av å se fliret til Torsten Lilja der han stod der fremme og ventet. Nå var han sikkert fornøyd, idioten, nå som han ville få en trofékone som han kunne skryte av og vise frem til de snobbete vennene sine. Klara sukket. Holly var så mye mer enn det. Hun var både smart, energisk, lojal og humoristisk. Hun fortjente definitivt en bedre mann enn den klovnen hun var i ferd med å gifte seg med.

Klara sendte et diskre blikk mot Petra for å finne ut om hun følte det på samme måte. Men hver gang hun vred på nakken så skar det til, derfor så hun i stedet rett frem, og Petra var dessuten opptatt med å instruere datteren sin, Ava, i hvor hun skulle stå. Tanken på at de førte frem Holly som et intetanende offerlam, hadde foresvevet Klara flere ganger.

Den elleveårige jenta gikk til høyre med selvsikre skritt. Hun virket veldig fornøyd med rollen som den fremste brudepiken. For øyeblikket så den mørkhårete lille jenta nesten ut som en kopi av moren sin, tenkte Klara, som selv følte seg som en svett gjærbakst i den forede kjolen sin. Nå ville hun bare få det overstått så raskt som mulig. Hvis ikke hetetoktene snart ga seg, så kom hun til å bli gal. Dessuten nektet den forbaskede låsingen i nakken som hun hadde vært plaget med i over en måned, å gi seg. Det var ikke så rart at hun var sliten og hadde vansker med å motivere seg. Det var som om smertene stjal all energien hennes.

Hun løftet blikket og fant sønnen sin, Simon, på en av benkeradene. Gutten så litt bortkommen ut i den nye skjorten sin. Klara kunne ikke annet enn å vinke. Hjertet smeltet da hun så at han lyste opp da han fikk øye på henne. Hun tørket litt håndsvette av på hoften, bulen i stoffet minnet henne på at det var en liten lomme på utsiden av kjolen. Før hun dro hjemmefra hadde hun lagt et fotografi i den, et bilde hun hadde funnet da hun ryddet på loftet for noen måneder siden. Ikke at hun visste hva hun skulle gjøre med det, men politihjernen hennes klarte ikke å legge til side at en av guttene på bildet faktisk så ut som Torsten Lilja som ung. Og hvis det var ham, så var spørsmålet hvorfor han stod ved siden av Jonathan, hennes tidligere samboer. Jonathan hadde vist seg å være både pedofil og en kidnapper, og hadde blitt skutt til døde da de prøvde å pågripe ham. Torsten hadde vært statsadvokat i den omfattende etterforskningen, og aldri sagt et pip om hadde han hadde kjent eller kjente igjen Jonathan.

Organisten spilte de siste tonene av inngangsmarsjen og det ble musestille i noen sekunder før den kvinnelige presten innledet vielsen. Heldigvis var hun ikke en som trakk det ut, og snart begynte brudeparet å avgi løftene sine til hverandre. Men da hadde Klara allerede tankene sine helt andre steder. Hun skvatt da hun hørte at Petra snufset av bevegelse da Holly høytidelig lovet å være Torstens partner og beste venn for resten av livet. Selv følte hun seg kvalm da Torsten i neste øyeblikk lovet å være en kjærlig ektemann livet ut.

For å slippe å vemmes mer av smiskingen hans, så hun utover havet av gjester og forsøkte å konsentrere seg om Simon. Men han satt ikke lenger der hun nettopp hadde sett ham. Det tok noen sekunder før hun oppdaget at sønnen hadde flyttet seg bort til Nick. Denne gangen var det Simons tur til å vinke. Klara trakk ubevisst på smilebåndet. Blikkontakt med den vesle gutten var alt som trengtes for å muntre henne opp. Å bestemme seg for å adoptere, var helt klart den beste avgjørelsen hun noensinne hadde tatt. Han betydde alt for henne. Klara var så fordypet i tanker om sønnen at hun ikke engang hørte da presten avsluttet vielsen.

